b'\n_START_ARTICLE_\nViron kirkkojen neuvosto\n_START_PARAGRAPH_\nViron kirkkojen neuvosto (viroksi Eesti Kirikute N\xc3\xb5ukogu) (EKN) on virolaisten kristillisten kirkkojen ja seurakuntien yhteisty\xc3\xb6elin. Sill\xc3\xa4 on 10 j\xc3\xa4senkirkkoa.\n_START_SECTION_\nHistoria\n_START_PARAGRAPH_\nNeuvostoliiton valtakausi Virossa vaikutti siten, ett\xc3\xa4 Viron eri kirkoilla syntyi tarve ekumeeniseen yhteisty\xc3\xb6h\xc3\xb6n. Viron kirkkojen neuvosto perustettiin vuonna 1989 Kurem\xc3\xa4en luostarissa, kolme vuotta ennen Viron uudelleenitsen\xc3\xa4istymist\xc3\xa4. Neuvoston perustamiskokouksen p\xc3\xb6yt\xc3\xa4kirjassa motiivi neuvoston tarpeellisuudelle l\xc3\xb6ydettiin Jeesuksen ylimm\xc3\xa4ispapillisesta rukouksesta Johanneksen evankeliumista. Neuvoston teht\xc3\xa4v\xc3\xa4ksi katsottiin kristillisen moraalin ja etiikan edist\xc3\xa4minen, Viron kansakunnan etujen puolustaminen sek\xc3\xa4 lis\xc3\xa4ksi yhteisty\xc3\xb6 evankeliumin julistamisessa ja hyv\xc3\xa4ntekev\xc3\xa4isyydess\xc3\xa4. My\xc3\xb6s ymp\xc3\xa4rist\xc3\xb6kysymykset yhdistiv\xc3\xa4t neuvoston perustaneita kirkkoja.\n_START_SECTION_\nToiminta ja kannanotot\n_START_PARAGRAPH_\nViron kirkkojen neuvoston kautta kanavoituu Viron kristillisten kirkkojen yhteist\xc3\xb6 Viron tasavallan hallituksen kanssa. EKN:n edustajia on esimerkiksi mukana valtiollisissa lautakunnissa ja ty\xc3\xb6ryhmiss\xc3\xa4. Useat EKN:n j\xc3\xa4senkirkot ovat olleet valtion kutsumina mukana sotapakolaisten vastaanoton suunnittelussa ja seurakunnat ovat luvanneet k\xc3\xa4yt\xc3\xb6ss\xc3\xa4\xc3\xa4n olevia asuntoja pakolaisten k\xc3\xa4ytt\xc3\xb6\xc3\xb6n. Lis\xc3\xa4ksi EKN korostaa toiminnassaan kristillisten arvojen merkityst\xc3\xa4 sek\xc3\xa4 esitt\xc3\xa4nyt n\xc3\xa4kemyksi\xc3\xa4\xc3\xa4n eri yhteiskunnallisista kysymyksist\xc3\xa4._NEWLINE_Virossa on kaksi itsen\xc3\xa4ist\xc3\xa4 ortodoksista kirkkoa, joitten v\xc3\xa4liset suhteet ovat olleet haastavia. EKN:ll\xc3\xa4 onkin t\xc3\xa4rke\xc3\xa4 rooli n\xc3\xa4iden v\xc3\xa4lisen yhteyden yll\xc3\xa4pit\xc3\xa4misess\xc3\xa4, sill\xc3\xa4 ne ovat molemmat EKN:n j\xc3\xa4seni\xc3\xa4._NEWLINE_Vuonna 2017 EKN p\xc3\xa4\xc3\xa4tti esitt\xc3\xa4\xc3\xa4 Viron Riigikogulle, ett\xc3\xa4 Viron perustuslakiin lis\xc3\xa4tt\xc3\xa4isiin s\xc3\xa4\xc3\xa4d\xc3\xb6s, joka m\xc3\xa4\xc3\xa4rittelisi avioliiton miehen ja naisen v\xc3\xa4liseksi.'